钦定古今图书集成/理学汇编/学行典/第210卷 > 张宗弘
## 钦定古今图书集成/理学汇编/学行典/第210卷 > 张宗弘

按《仙居县志》：“张宗弘，字世远，少孤好学，器识迥出人
上，事母色养备至。母病笃，宗弘足不出户，目不交睫
者二越月，尝再刲股和药以进。而霍生平慷慨好施，
有老妪坐负官钱几死，倾囊赎之。又有少年遗十金，
哭于市，亦如其数与之。郡县以孝廉闻，屡诏征之，不
赴。其辞表有曰：‘赤日中天，将献曝以何能；白云在舍，
期承欢之有永。幸宽疏鄙，无辱明章方正学’。”孝孺绘
《奉萱图》赠之，王学士一宁为作《纯孝传》。子锷，字大廉，
赠南充知县；钲，字大振，国子监博士。孙成德，历仕茂
著政绩。